अब दयाल सिंह कॉलेज को बर्बाद करने की साज़िश?
दिल्ली के बड़े शिक्षा संस्थान दयाल सिंह कॉलेज में स्थिति नाज़ुक बनी हुई है। सोमवार को पूरा दिन कॉलेज का गेट बंद रहा और सैकड़ों छात्र, शिक्षक और खुद प्रिंसिपल को बाहर रहना पड़ा। आरोप है कि गेट पर चेयरमैन के बाउंसर और एबीवीपी के छात्रों ने शिक्षकों और छात्रों के साथ बदसलूकी और मारपीट की और पुलिस वहां तमाशा देखती रही।
यह पूरा मामला तब गरमाया जब कॉलेज के चेयरमैन अमिताभ सिन्हा ने सोमवार को जीबीएम (जनरल बॉडी मीटिंग) बुलाई और मनमानी से कॉलेज को बंद करा दिया। छात्रों का कहना है कि उन्हें कॉलेज बंद किये जाने की जानकारी नहीं थी, इसीलिए वहां सैकड़ों की संख्या में छात्र बाहर इकठ्ठा हो गये। छात्रों का आरोप है कि चेयरमैन इस मीटिंग के ज़रिये अध्यक्ष पद से हटाए गए एबीवीपी के छात्र को फिर से बहाल करने का प्रयास कर रहे थे।
दरअसल कॉलेज में 12 सितम्बर को ही चुनाव हुए हैं और इसमें एबीवीपी के उम्मीदवार रोहन अवाना जीते थे। लेकिन उन पर नियमों के उल्लंघन करने के आरोप सिद्ध हुए। सूत्र बताते हैं कि उन्होंने बिना अनुमति के एक बड़ी रैली निकाली और आचार संहिता और दूसरे नियमों के उल्लंघन किया। इस वजह से दयाल सिंह कॉलेज के प्रिंसिपल आई इस बक्शी ने उन्हें बर्खास्त कर दिया। बर्खास्तगी के नोटिस के बाद चेयरमैन ने भी एक नोटिस जारी किया जिसमें इस मामले को बेहतर तरीके से सुलझाने की बात कही गयी। यही वजह है कि यह जीबीएम बुलाई गयी थी। कॉलेज के चेयरमैन अमिताभ सिन्हा संघ से जुड़े हुए हैं और बीजेपी के प्रवक्ता भी रह चुके हैं। इसीलिए इस मामले में पक्षपात के गंभीर आरोप लगाए जा रहे हैं।
दिल्ली विश्वविद्यालय के नियमों के अनुसार हर कॉलेज में कॉलेज के प्रिंसिपल ही इलेक्शन अफसर नियुक्त किये गए थे। किसी भी कॉलेज के चेयरमैन की कॉलेज के चुनावों में कोई भूमिका नहीं होती। यही वजह है कि प्रिंसिपल आईके बक्शी ने इस जीबीएम को गैर कानूनी घोषित किया और इसका बहिष्कार किया।
छात्रों के अनुसार सोमवार सुबह 8 बजे जब वह कॉलेज पहुँचे तो अजीब नज़ारा देखा। गेट पर एबीवीपी के छात्र और बाउंसर थे। उन्होंने छात्रों और शिक्षको के साथ बदसलूकी और मारपीट की। प्रिंसिपल जब वहाँ पहुंचे तो उन्होंने पुलिस से इस मामले में दखल देने को कहा। लेकिन पुलिस का कहना था कि यह उनका अन्दरूनी मामला है और पुलिस इसमें कुछ नहीं कर सकती। जबकि छात्रों द्वारा सोशल मीडिया पर डाले गए वीडियो में भी देखा जा सकता है कि छात्रों और शिक्षकों के साथ लगातार मारपीट और बदसलूकी हो रही थी। दयाल सिंह कॉलेज में फिज़िक्स के शिक्षक नवीन गौड़ के हाथों को बाउंसरों ने इतनी ज़ोर से मोड़ा कि वह काफी चोटिल हो गये । इस मामले के खिलाफ लोधी कॉलोनी पुलिस स्टेशन में शिकायत दर्ज़ की गयी है।
बाहर करीब 300 छात्र मौजूद थे और 50 शिक्षक। छात्रों ने चेयरमैन के खिलाफ नारे लगाए और कुछ शिक्षकों ने छात्रों को सम्बोधित किया। शाम तक सब वापस चले गए। बताया जा रहा है कि जीबीएम में प्रिंसिपल को हटाने और शाम के बैच के प्रिंसिपल को सुबह भी नियुक्त किये जाने का फरमान जारी किया गया है। यह छात्रों और शिक्षकों को मंज़ूर नहीं है और सूचना मिलने तक शिक्षक आगे के संघर्ष के लिए योजना बना रहे थे।
दयाल सिंह कॉलेज के हिंदी के शिक्षक राजीव कुंवर ने कहा "कॉलेज के लोकतंत्र को पूरी तरीके से ख़त्म किया जा रहा है। लोकतान्त्रिक ढाँचे की जगह तानाशाही को लाया जा रहा है। अगर प्रशासन इसके खिलाफ कुछ नहीं करता तो कॉलेज पूरी तरह बर्बाद हो सकता है।"
लेकिन यह पहली बार नहीं है जब दयाल सिंह कॉलेज में माहौल इस तरह गरमाया हो। इस साल जनवरी में कॉलेज के छात्र कॉलेज के विभाजन के खिलाफ एक सभा कर रहे थे, तब एबीवीपी के कुछ छात्रों ने वहाँ आकर मारपीट की। हालांकि उन्हें वहाँ से खदेड़ दिया गया लेकिन छात्रों का कहना था कि इन्हें चेयरमैन द्वारा ही शह मिली हुई थी। छात्रों के विरोध के चलते फिलहाल कॉलेज का बँटवारा नहीं हुआ है। इस मामले को लेकर भी कॉलेज के शिक्षक कोर्ट गए थे।
इसके साथ ही कोशिश यह भी की गयी थी कि कॉलेज का नाम दयाल सिंह कॉलेज से बदलकर वंदे मातरम कॉलेज कर दिया जाए। जो भी इसका विरोध करता उसे 'देशद्रोही' कह देने का दौर भी चला। लेकिन आख़िरकार विरोध के चलते इस फैसले से पीछे हटना पड़ा।
फिलहाल छात्रों और शिक्षकों का कहना है कि वह चेयरमैन के खिलाफ संघर्ष जारी रखेंगे। शिक्षकों के हड़ताल पर जाने के आसार हैं। छात्र -शिक्षक यह माँग कर रहे हैं कि अमिताभ सिन्हा को चेयरमैन के पद से हटाया जाए।
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva